PLANINSKO DRUŠTVO CELJE MATICA                                                         CELJE, 7.11.2005

ODSEK ZA POHODNIŠTVO, STANETOVA 20,  3000 CELJE

TEL.: 03 492 4851, 03 492 4850

PO SLEMENIH MED NADIŽO IN TEROM

K R I P J E,  1094 M,

V NEDELJO, 20. NOVEMBRA 2005

SANJAVO NADIŽO IN DEROČI TER LOČI SLIKOVITO HRIBOVJE,

KATEREGA NAJLEPŠI DEL SO RAZGIBANE IN RAZGLEDNE ČUFINE.

ČEZNJE VAS VABIMO NA JESENSKI PLANINSKI IZLET V SLOVENSKO BENEČIJO.

DA SE LE NE BI ŠE NAM IZ SRC IZVIL VZDIH: NE UMRI, ZEMLJA MA!
TAKO JE NAMREČ VZKLIKNIL PESNIK VILJEM ČERNO Z BLIŽNJEGA BARDA,

KI JE BIL PRIČA ČRNIM DNEVOM BENEČIJE TUDI V DESETLETJIH PO DRUGI VOJNI.

Z NAROČENIM AVTOBUSOM SE OB PETIH, 5.00,

ODPELJEMO S POSTAJALIŠČA PRED PARKIRNO STAVBO NA LJUBLJANSKI CESTI.

Z OSEBNO IZKAZNICO SE PREDSTAVIMO NA MEJNEM PREHODU VRTOJBA.

SKOZI KRMIN IN ČEDAD
SE PO ROBU BENEČIJE PRIPELJEMO V AHTEN, ATTIMIS, 196 M.

KRAJ SO POŽGALI NACISTI LETA 1944 IN PORUŠIL GA JE POTRES LETA 1976.

LEŽI OB REČICI MALINI
KI SE PRAV TU IZVIJE IZ PRIMEŽA OZKE DOLINE IN TEČE ŽEJNEMU TERU NAPROTI.

OB MALINI PRODREMO Z AVTOBUSOM LE ŠE DO MOSTA, BORGO PONTE, 272 M.

PO BLIŽNJICAH SE POVZPNEMO SKOZI VEČ ZASELKOV MALINE, FORAME,

NAD KATERIMI SE V ZAVETJU ČUFIN SONČI ZNAČILNA BENEŠKA VAS SUBID, 727 M.

PO OZNAČENIH PRAVLJIČNIH POTEH,

KI ZAIDEJO MALCE TUDI NA NADIŠKO STRAN, PRIKUKAMO NA ČERNJEJSKO SEDLO,

KJER ŽE VEMO, ALI SMO HODILI PO POTI ČAROVNIC ALI PO POTI ŠKRATOV.

NADALJNJA POT NAS ČEZ TRAVNIKE SVETE ANE PRIPELJE DO KRIŽA, 1005 M,

ODTOD PA ČEZ JAVOR IN NAMLIN, 1093 M OZIROMA 1065 M,

PRIDEMO NA GLAVNI VRH TEGA HRIBOVJA, NA KRIPJE, 1094 M.

VRNEMO SE NA SEDELCE,

PREČKAMO STARO A DOBRO VZDRŽEVANO VOJAŠKO CESTO IZ SUBIDA V TIPANO

IN POIŠČEMO ODCEP SLEMENA NA DESNO STRAN ČERNJEJSKE DOLINE.

KJE SO ŽE ČASI ČERNJEJSKEGA OZIROMA ČEDAJSKEGA ROKOPISA!

PO VAROVANI STEZI

SE POVZPNEMO H KRIŽU NA SKALNATEM ŠPIKU, ZISILIN, 957 M,

KI JE ZELO PRILJUBLJEN PLANINSKI CILJ NAVZLIC MALCE MANJŠI POSTAVI.

S ŠPIKA SESTOPIMO PO LAŽJI POTI.

KO OBIDEMO NJEGOVO VZNOŽJE, POIŠČEMO STEZO V SOTESKO POTOKA GORJANKE.

IZ NJE SE IZVIJEMO ŠELE V TIPANI, TAIPANA, 478 M,

KJER PLANINSKI DEL IZLETA SKLENEMO PO ŠESTIH URAH HOJE,

ČE SMO OBLEZLI VSE NAŠTETE VRHOVE OZIROMA VZPETINE NA ČUFINAH

IN ČE SE NISMO PREVEČ ZAMUDILI Z NABIRANJEM OKUSNEGA BENEŠKEGA KOSTANJA.

VRAČAMO SE SKOZI ČENTO, TABLJO IN TRBIŽ,

TAKO DA PRISPEMO NA MEJNI PREHOD RATEČE.

DOMA POTRKAMO MED DEVETO IN DESETO URO ZVEČER.

NA IZLETU SMO SKLENILI VELIČASTNO ZANKO OKOLI VSEH JULIJSKIH ALP,

DASI SMO OBISKALI LE NEKAJ RAZGLEDNIH VZPETIN V NJIHOVEM PREDGORJU.

NA SVOJ RAČUN JE PRIŠEL LAHKO TUDI VSAKDO, KI JE IZPUSTIL PREČENJE ČUFIN.

OB PRIJAVI V DRUŠTVENI PISARNI V STANETOVI ULICI 20

PLAČAMO 5500 TOLARJEV ZA NAROČENI AVTOBUSNI PREVOZ.

P R I J E T E N  J E S E N S K I  D A N  V  B E N E Č I J I

IZLET PREDLAGAL: TONE PRIMOŽIČ

